Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: 51/1991. (X. 19.) AB határozatában foglalt — az egyesülési
Paragraph Index: 365

c) A szolgálati törvények a honvédelem alkotmányos kötelezettségéből adódóan elvárják, hogy a katonák önfeláldozásig terjedő bátorsággal teljesítsék szolgálati kötelmeiket. Mivel ez a kötelezettség akár a legalapvetőbb alkotmányos értéknek minősülő élethez való jog orvosolhatatlan sérelmével járhat, semmiképpen nem fér össze az alkotmányos követelményekkel az, ha a szolgálati kötelmek teljesítésének elvárása nem alkotmányos feladattal kapcsolatos. Az ilyen parancs, intézkedésjoggal való visszaélésnek minősül, ami a veszélyeztetett értékre tekintettel minden esetben sérti az Alkotmányt. Ezt a veszélyt csak a pontos, megismerhető és egyértelmű normatív elvárások csökkentik.

Source: https://magyarkozlony.hu/hivatalos-lapok/921b41142547d73306e92a3ce19e5e2814e9181c/dokumentumok/381dfdfdc00c0c63df14a5d66f5f783ef0600ffa/letoltes